Dôvodová správa

Všeobecná časť

	Návrh zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a o zmene a doplnení niektorých zákonov je vypracovaný v súlade s Plánom legislatívnych úloh vlády Slovenskej republiky na rok 2008.

	Potreba novelizácie zákona č. 80/1997 Z. z. o Exportno-importnej banke Slovenskej republiky v znení neskorších predpisov vyplynula z vládou schválenej Proexportnej politiky Slovenskej republiky na roky 2007 – 2013 a Inštitucionalizácie systému podpory exportu v Slovenskej republike, ako aj zo skutočnosti, že súčasný právny rámec zákona nedokáže adekvátne reagovať na nové trendy v oblasti podpory exportu a s nimi súvisiace novovznikajúce formy podpory proexportnej politiky štátu.

	Cieľom novelizácie zákona je umožnenie širšieho uplatnenia podpory zahraničnoobchodných operácií slovenských vývozcov a dovozcov prostredníctvom poskytovania finančných služieb – financovania, poisťovania a zaisťovania vývozných úverov, financovania dovozných úverov na podporu vývozu a prostredníctvom ďalších súvisiacich služieb.

	Návrh novely zákona sa zameriava najmä na aktualizáciu finančných nástrojov a produktov EXIMBANKY SR na podporu exportu, ustanovenie mechanizmu vyrovnávania úrokových rozdielov zo štátneho rozpočtu, nové vymedzenie zdrojov jej financovania vrátane kapitálového vybavenia a fondového hospodárenia, ako aj zavedenie odvodovej povinnosti z výsledku hospodárenia.

	Predpokladaný dopad na verejné financie, na životné prostredie, na zamestnanosť a na podnikateľské prostredie je vyjadrený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

	Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná. 

Osobitná časť
 
K čl. I

K bodu 1	
Navrhovaná úprava upresňuje poslanie Eximbanky a zároveň bližšie vymedzuje zámer, s ktorým bude Eximbanka svoje poslanie plniť.

K bodu 2 
Dopĺňa sa nový odsek 4, ktorý ustanovuje, že Eximbanka pri plnení svojich úloh prihliada na podporu zamestnanosti, regionálneho rozvoja, ochranu životného prostredia a podporu investícií do nových technológií a príslušnej infraštruktúry. Ide o oblasti, ktoré sú predmetom aktivít pracovných skupín Divízie exportných úverov a príslušných dohovorov v rámci OECD. Doplnenie nového odseku 5 v § 1 je len legislatívno-technickou úpravou, keďže tento odsek bol pôvodne samostatným § 2.
Znenie poznámky pod čiarou sa upravuje z dôvodu, že zákon č. 95/2002 Z. z. bol nahradený novým zákonom č. 8/2008 Z. z..

K bodu 3
Nové znenie § 2 definuje zameranie činnosti Eximbanky. Navrhovanou úpravou sa sleduje aj zlepšenie prehľadnosti samotného zákona.

K bodu 4
Upravuje sa vymedzenie pojmu vývozca z dôvodu umožnenia širšieho prefinancovania jeho vývozných aktivít, vrátane investovania v zahraničí, ktoré vyplýva už z existujúceho ustanovenia § 20 ods. 1 písm. d). Úprava sleduje aj aktuálny trend zmeny posudzovania národného podielu na výrobe tovarov a poskytovaní služieb určených na vývoz vo väzbe na vyhodnocovanie dopadov na ekonomiku exportujúcej krajiny – national content vs national interest, ktorý súvisí s celkovým procesom globalizácie a internacionalizácie. 

K bodu 5
Upravuje sa definícia pojmu dovozca tak, aby mohla Eximbanka podporiť taký dovoz tovarov a služieb, ku ktorým bude dodaná pridaná hodnota akýmkoľvek spôsobom za účelom ich vývozu, nielen vstupom dovážaných tovarov a služieb do výroby.

K bodu 6
V súvislosti s úpravou v predchádzajúcom bode sa upravuje vymedzenie pojmu dovozný úver.   

K bodu 7
Upresňuje sa definícia pojmu priame financovanie a upravuje sa vymedzenie pojmu spolufinancovanie so zámerom rozšíriť okruh inštitúcií, s ktorými bude môcť Eximbanka spoločné financovanie zabezpečiť. 

K bodu 8
Pojem politické riziko sa rozširuje o riziko nezaplatenia pohľadávky vzniknuté z dôvodu terorizmu.

K bodu 9
Upresňuje sa vymedzenie pojmu komerčné riziko.
K bodu 10
Upravuje sa definícia pojmu základné imanie z dôvodu zosúladenia predmetného ustanovenia so zákonom o rozpočtových pravidlách verejnej správy a zákonom o účtovníctve.

K bodu 11
Zavádzajú sa nové pojmy „úhrada úrokových rozdielov“ a „klientský účet“, ktoré budú používané v ďalších ustanoveniach zákona.
  
K bodu 12
Legislatívno-technická úprava (spôsob určenia mzdových náležitosti generálneho riaditeľa a jeho námestníkov ustanovuje tento zákon). 

K bodom 13 a 14
Spresňuje sa zodpovednosť Rady banky a jej povinnosti predkladať jednotlivé dokumenty na schválenie príslušnému orgánu. Obchodno-finančný plán bude v zmysle súvisiacej navrhovanej úpravy § 31 súčasťou rozpočtu Eximbanky, preto sa ako samostatný dokument vypúšťa z ustanovenia § 6 ods. 3. Návrh na výber audítora bude schvaľovať Ministerstvo financií SR, ktoré v zákone plní funkcie obdobné valnému zhromaždeniu v prípade obchodných spoločností. Stanovy Eximbanky bude tiež schvaľovať Ministerstvo financií SR ako to vyplýva z upraveného znenia ustanovenia § 16. Problematika zvyšovania a znižovania základného imania zostáva vo výlučnej právomoci vlády SR, bude však ucelene upravená v rámci nového znenia ustanovenia § 28 ods. 2. Ročná správa o výsledku hospodárenia sa ako dokument úplne vypúšťa, pretože ide de facto o materiál identický s výročnou správou.
V tejto súvislosti sa upravuje príslušné znenie poznámky pod čiarou s odkazom na nový zákon o audítoroch (zákon č. 540/2007 Z. z.).

K bodom 15, 16, 17, 18 a 19
Znižuje sa počet členov Rady banky a z tohto dôvodu sa zosúlaďujú súvisiace ustanovenia.

K bodu 20
Z dôvodu úpravy ustanovení týkajúcich sa fondového hospodárenia /nové znenie § 29/ sa upravuje aj príslušná kompetencia dozornej rady – písmeno b). Zavedením možnosti vedenia klientských účtov v rámci rozšírenia činností Eximbanky /doplnenie § 24 ods. 5 o nové písmeno j)/ sa ustanovuje nová kompetencia dozornej rady, a to schvaľovanie podmienok vedenia týchto účtov. Kompetencia dozornej rady schvaľovať výročnú správu sa novým znením písmena c) vypúšťa, výročnú správu však v nadväznosti na novelizovaný zákon o účtovníctve bude schvaľovať Ministerstvo financií SR /viď obnovenie § 19 zákona
o Eximbanke/, dozorná rada ale bude mať právomoc výročnú správu posudzovať /nové znenie
§ 9 ods. 4 písm. e)/.   

K bodu 21
Legislatívno-technické spresnenie. 

K bodu 22
Ustanovuje sa kompetencia dozornej rady vyjadrovať sa k výročnej správe /viď odôvodnenie k bodu 20/. Kompetencia dozornej rady vyjadrovať sa k obchodno-finančnému plánu sa novým znením § 9 ods. 4 písm. e) vypúšťa, avšak len legislatívno-technicky, pretože obchodno-finančný plán bude súčasťou rozpočtu Eximbanky /doplnenie ustanovenia § 31 ods. 1/, pričom dozorná rada sa vyjadruje k rozpočtu podľa existujúceho ustanovenia § 9 ods. 4 písm. f). 
K bodu 23
Zavedením systému vyrovnávania úrokových rozdielov /nové znenie § 30 zákona/ sa dopĺňa kompetencia dozornej rady o možnosť vyjadrenia sa k získavaniu cudzích zdrojov financovania Eximbanky, pretože výška úhrady úrokových rozdielov je determinovaná rozsahom cudzích zdrojov. Právomoc dozornej rady vyjadrovať sa k ročnej správe o výsledku hospodárenia sa novým znením § 9 ods. 4 písm. h) vypúšťa, pretože tento dokument sa ako taký zo zákona vypúšťa úplne /viď odôvodnenie k bodom 13 a 14/.

K bodu 24
Upravuje sa kompetencia dozornej rady posudzovať výber audítora na overenie účtovnej závierky na základe odporúčania výboru pre audit v Eximbanke. Z novely zákona o účtovníctve /zákon č. 198/2007 Z. z./ vyplýva, že v účtovných jednotkách, ktoré sú povinné zriadiť výbor pre audit, sa audítor vyberá na základe odporúčania tohto výboru. Podľa doterajšieho znenia predmetného ustanovenia dozorná rada rozhodovala o výbere audítora,
v zmysle bodov 14 a 29 táto kompetencia prislúcha Ministerstvu financií SR. 
Zároveň sa úplne vypúšťa poznámka pod čiarou k odkazu 5, pretože vecne bola nahradená novým znením poznámky pod čiarou k odkazu 2 /viď bod 14/. 

K bodom 25 a 26
Upravuje sa počet členov dozornej rady a s tým súvisiace ustanovenie.  

K bodu 27
Z dôvodu jednoznačnosti výkladu sa navrhuje priamo v zákone ustanoviť, že na pracovnoprávne vzťahy zamestnancov Eximbanky sa vzťahuje Zákonník práce, ak tento zákon neustanovuje inak.  

K bodu 28
Navrhuje sa presun kompetencie pri schvaľovaní stanov Eximbanky z vlády SR na Ministerstvo financií SR, čo umožní pružnejšie reagovať na požiadavky na zmeny stanov vyplývajúce zo zmien tohto zákona ako aj iných všeobecne záväzných právnych predpisov, z potreby úpravy organizačnej štruktúry Eximbanky, systému vnútornej kontroly a pod.

K bodu 29
Novým ustanovením § 19 sa osobitne vymedzujú niektoré právomoci Ministerstva financií SR voči Eximbanke, a to najmä tie, ktoré sa týkajú problematiky účtovníctva /viď súvisiaci bod 14/, ako aj právomoc schvaľovať zmenu stanov /súvisí s predchádzajúcim bodom/. Zároveň sa zavádza povinnosť pre Eximbanku predkladať Ministerstvu financií SR určité údaje z účtovnej evidencie a štatistickej evidencie vo forme hlásení, výkazov alebo prehľadov, ktoré slúžia ako podklady pre kontrolu dodržiavania pravidiel obozretného podnikania Eximbanky.   

K bodom 30, 31, 32 a 33
Navrhovaná právna úprava rozširuje možnosť financovania vývozných úverov a dovozných úverov na podporu vývozu tovarov a služieb. Doterajšie znenie bližšie špecifikovalo charakter týchto tovarov a služieb, upravený návrh hovorí všeobecne o tovaroch a službách, vývoz ktorých sa má podporovať, resp. ktoré sa majú dovážať za účelom podpory ďalšieho vývozu tovarov a služieb. 

K bodu 34
Legislatívno-technická náprava (tuzemského podnikateľa zákon nedefinuje).
K bodu 35
Úprava sleduje aktuálny trend zmeny posudzovania národného podielu na výrobe tovarov a poskytovaní služieb určených na vývoz vo väzbe na vyhodnocovanie dopadov na ekonomiku exportujúcej krajiny – national content vs national interest, ktorý súvisí s celkovým procesom globalizácie a internacionalizácie.
 
K bodu 36
Z dôvodu obozretnosti podnikania sa mení spôsob stanovenia limitu pre Eximbanku na nákup štátnych pokladničných poukážok. Doterajší spôsob sa odvíjal od výšky príjmov štátneho rozpočtu, upravený návrh berie ako základ výšku vlastného imania Eximbanky. Zároveň sa vykonáva legislatívno-technická náprava – v § 3 ods. 1 je už zavedená legislatívna skratka „vláda“.

K bodu 37
Rozširuje sa možnosť investovania (avšak len z vlastných zdrojov financovania) nielen do cenných papierov, ale do všetkých finančných nástrojov vrátane finančných derivátov, čím sa umožní Eximbanke vykonávať aj také operácie na finančnom trhu, ktorými sa môže zabezpečiť pri úrokovým a kurzovým rizikám.
V tejto súvislosti sa zavádza nová poznámka pod čiarou s odkazom na zákon o cenných papieroch.      

K bodu 38
Rozširujú sa ďalšie činnosti Eximbanky o poisťovanie a zaisťovanie pohľadávok vývozcov proti komerčným rizikám (vo väzbe na úpravu pojmu komerčné riziko), vedenie klientských účtov, vykonávanie platobného styku (vymedzenie tejto činnosti vyplýva z definície podľa zákona o platobnom styku) a o obchodovanie s devízovými peňažnými prostriedkami (vymedzenie tejto činnosti vyplýva z Devízového zákona), čím sa umožní Eximbanke komplexnejším spôsobom obslúžiť vývozcov a pružnejšie reagovať na ich potreby
a požiadavky súvisiace so zabezpečením vývozu tovarov a služieb.

K bodu 39
Upravuje sa rozsah ručenia štátu. Navrhuje sa, aby štát ručil za všetky záväzky Eximbanky, ktoré jej vzniknú podľa tohto zákona, a to z dôvodu, aby Eximbanka mala výhodnejšiu pozíciu pri získavaní cudzích zdrojov financovania.  

K bodu 40 
Novým znením § 28 sa jednoznačne charakterizujú zdroje financovania Eximbanky a upravuje sa problematika zvyšovania a znižovania základného imania v súlade so zákonom o rozpočtových pravidlách verejnej správy. Zároveň sa navrhuje, aby vlastné zdroje financovania Eximbanky nepodliehali exekúcii, a to z dôvodu, že vlastné zdroje financovania boli pôvodne vytvorené z prostriedkov štátneho rozpočtu a môžu sa dopĺňať z výdavkov štátneho rozpočtu /nové znenie § 29 ods. 3/ a zvyšovať z prostriedkov štátnych finančných aktív /upravené znenie § 4 písm. l) v spojitosti s § 28 ods. 2/, pričom zákon o rozpočtových pravidlách verejnej správy rovnako nepripúšťa exekúciu na prostriedky poskytnuté zo štátneho rozpočtu ani na hnuteľný a nehnuteľný majetok obstaraný z týchto prostriedkov. Nové znenie § 29 nanovo definuje jednotlivé fondy tvorené v rámci vlastných zdrojov financovania Eximbanky s cieľom zosúľadenia jej fondového hospodárenia s Medzinárodnými štandardmi pre finančné vykazovanie. Zároveň sa ustanovuje možnosť doplniť tieto fondy dotáciami z výdavkov štátneho rozpočtu. Upravuje sa tiež tvorba sociálneho fondu, pričom použitie prostriedkov tohto fondu má charakter záväzku a účtuje sa priamo do nákladov, preto sociálny fond nemôže byť súčasťou vlastných zdrojov financovania Eximbanky. Novým znením § 30 zákona sa ustanovuje mechanizmus vyrovnávania úrokových rozdielov medzi cenou získaných cudzích zdrojov a cenou poskytovaných úverov na základe uplatňovania tzv. CIRR sadzby OECD, a to z prostriedkov štátneho rozpočtu. CIRR je obchodná úroková referenčná sadzba pre poskytované exportné úvery so splatnosťou dlhšou ako 2 roky. Vypočítava sa na základe priemerného vývoja úrokovej krivky štátnych dlhopisov v danej mene, pričom k tejto základnej sadzbe /base rate/ sa pripočítava 100 bodov fixnej marže. Takto stanovená sadzba predstavuje minimálnu úrokovú sadzbu pre poskytované exportné úvery a je považovaná za oficiálne povolenú podporu pri exportných úveroch.
Z dôvodu novej právnej úpravy ustanovení § 28 až 30 zákona sa dopĺňajú príslušné poznámky pod čiarou. 

K bodom 41 a 43
Upravuje sa názov technickej rezervy na vyrovnávanie mimoriadnych rizík z dôvodu aplikácie tejto rezervy v podmienkach Eximbanky vychádzajúc z príslušného ustanovenia nového zákona o poisťovníctve /§ 23 ods. 1 písm. g) zákona č. 8/2008 Z. z./.  

K bodu 42
Dopĺňa sa tvorba technickej rezervy na poistné budúcich období aj o rezervu na neukončené riziká. Technické rezervy sa musia tvoriť v takej výške, aby bola zabezpečená splniteľnosť záväzkov vyplývajúcich z poistných zmlúv. Potreba tvorby rezervy na nedostatočnosť poistného na neukončené riziká vyplývajúce z poistných zmlúv je výsledkom testu primeranosti rezerv. Obdobne rezervu na neukončené riziká tvoria poisťovne podľa § 25 zákona č. 8/2008 Z. z. o poisťovníctve a o zmene a doplnení niektorých zákonov.

K bodu 44
Súčasťou rozpočtu Eximbanky na príslušný rok bude obchodno-finančný plán. Proces tvorby a schvaľovania obchodno-finančného plánu bezprostredne súvisí s vypracovaním rozpočtu. Doterajší spôsob bol v končenom dôsledku duplicitný a preto sa v rámci návrhu novely zákona vypúšťa osobitný schvaľovací proces obchodno-finančného plánu /body 14 a 22/.

K bodu 45
Legislatívno–technická úprava súvisí s novým znením § 6 ods. 5 /viď bod 14/. 

K bodu 46
Navrhuje sa zmena kompetencie pri schvaľovaní presunu finančných prostriedkov na nerealizované úlohy a činnosti z vlády SR na Ministerstvo financií SR.

K bodu 47
Vzhľadom na skutočnosť, že základné imanie Eximanky možno zvýšiť z prostriedkov štátnych finančných aktív /na tento účel nemožno použiť výdavky štátneho rozpočtu/, v prípade potreby takéhoto zvýšenia bude Eximbanka povinná predkladať aj požiadavky na prostriedky štátnych finančných aktív. Podľa platných pravidiel tvorby rozpočtu verejnej správy sa na príslušný rozpočtový rok rozpočtuje nielen použitie prostriedkov štátneho rozpočtu, ale aj použitie prostriedkov štátnych finančných aktív.

K bodu 48 
Spresňuje sa znenie ustanovenia, ktoré upravuje postup použitia vytvoreného výsledku hospodárenia, a to v súvislosti s predchádzajúcimi úpravami /nové znenie § 28 a 29/. Zároveň sa zavádza odvodová povinnosť do štátneho rozpočtu z dosiahnutého výsledku hospodárenia /obdoba podielu na zisku – dividendy v prípade akciových spoločností s majetkovou účasťou štátu/. Vzhľadom na skutočnosť, že v rámci nového znenia § 6 ods. 6 sa ročná správa o výsledku hospodárenia ako dokument úplne vypúšťa /viď odôvodnenie k bodom 13 a 14/, novým znením § 32 sa zároveň vypúšťajú aj tie súvisiace ustanovenia, ktoré upravujú postup predkladania a štruktúru tohto dokumentu.

K bodom 49, 50 a 51
Zmena sa navrhuje z dôvodu spresnenia a zosúladenia zákona so zákonom o účtovníctve, ako aj s predchádzajúcimi úpravami /nové znenie § 29/.
Z uvedeného dôvodu sa zavádza aj nová poznámka pod čiarou.

K bodu 52
Ustanovenie sa zosúlaďuje s novým zákonom o audítoroch /zákon č. 540/2007 Z. z./ ako aj so zákonom o účtovníctve. Zároveň sa navrhuje, aby audítor overoval aj údaje v hláseniach, výkazoch a iných prehľadoch, ktoré sa predkladajú Ministerstvu financií SR a slúžia ako podklady pre kontrolu dodržiavania pravidiel obozretného podnikania Eximbanky.

K bodu 53
Upravuje sa činnosť a fungovanie výboru pre audit v Eximbanke. Podľa novely zákona o účtovníctve /zákon č. 198/2007 Z. z./ je Eximbanka povinná zriadiť výbor pre audit, pokiaľ činnosti tohto výboru nevykonáva dozorná rada. V prípade Eximbanky sa navrhuje zriadiť samostatný výbor pre audit, na jeho zriadenie však nie je možné použiť ustanovenia zákona č. 198/2007 Z. z., pretože Eximbanka nemá valné zhromaždenie. Preto sa priamo v zákone o Eximbanke navrhuje osobitnými ustanoveniami upraviť zriadenie tohto výboru
a základné záležitosti jeho fungovania. 

K bodu 54
Legislatívno-technická úprava.

K bodu 55           
Ustanovuje sa, aby súčasťou štátneho dozoru bolo aj kontrolovanie dodržiavania hospodárnosti, efektívnosti, účinnosti a účelnosti pri hospodárení s prostriedkami štátneho rozpočtu. Vzhľadom na to, že zákon č. 303/1995 Z. z. o rozpočtových pravidlách, na ktorý sa odvoláva doterajšie znenie ustanovenia § 36 ods. 11, bol zrušený, možnosť vykonania kontroly hospodárenia s prostriedkami štátneho rozpočtu sa zapracovala do § 36 ods. 2
písm. c). 

K bodom 56 a 57 
Z charakteru činností, ktoré Eximbanka podľa zákona vykonáva, je zrejmé, že ide o veľmi špecifickú oblasť pokrývajúcu poskytovanie služieb v oblasti bankovníctva a poisťovníctva. Navrhované znenie preto vytvára Ministerstvu financií SR možnosť prizvať pri výkone štátneho dozoru aj zamestnancov Národnej banky Slovenska, ak predmetom dozoru bude kontrola dodržiavania zákona pri financovaní, poisťovaní a zaisťovaní vývozných úverov, financovaní dovozných úverov a kontrola dodržiavania pravidiel obozretného podnikania Eximbanky.

K bodu 58
Upravuje sa znenie ustanovenia v súvislosti s úpravou v bode 55 ako aj z dôvodu, že podľa platného znenia zákona o Najvyššom kontrolnom úrade SR môže NKÚ kontrolovať hospodárenie s prostriedkami všetkých rozpočtov, ktoré schvaľuje vláda alebo Národná rada, to znamená vrátane rozpočtu Eximbanky. V tejto súvislosti sa upravuje aj príslušná poznámka pod čiarou, v ktorej už nie je premietnutý odkaz na zákon č. 303/1995 Z. z. o rozpočtových pravidlách, nakoľko tento bol už zrušený, pričom nový zákon o rozpočtových pravidlách verejnej správy už predmetnú problematiku neupravuje.

K bodom 59 a 60
Upresnenie znenia z dôvodu zosúladenia so zákonom o ochrane osobných údajov.

K bodu 61
Navrhovaným znením sa upresňuje okruh osôb s osobitným vzťahom k Eximbanke v súvislosti s členmi Rady banky. Doterajšia úprava môže zvádzať aj k nesprávnemu výkladu, v zmysle ktorého sa za osoby s osobitným vzťahom k Eximbanke považujú všetci zamestnanci Eximbanky bez ohľadu na skutočnosť, či sú alebo nie sú členmi Rady banky. 
  
K bodu 62
Zapracúva sa ustanovenie o tom, že týmto zákonom nie sú dotknuté ustanovenia právnych predpisov v oblasti štátnej pomoci, a to vzhľadom na skutočnosť, že napr. problematika krátkodobého poistenia vývozných úverov je z pohľadu štátnej pomoci upravená príslušným oznámením Európskej komisie.  

K bodu 63
Prechodné ustanovenie odseku 1 zakladá povinnosť pre Eximbanku zosúladiť svoje právne vzťahy s ustanoveniami tohto zákona do polroka od nadobudnutia účinnosti zákona. Navrhovaná úprava v odseku 2 ustanovuje povinnosť zosúladiť počet členov Rady banky a Dozornej rady s týmto zákonom najneskôr do 31.12.2010. Ustanovenie odseku 3 určuje, že doterajšie zverené zdroje financovania Eximbanky sa stávajú vlastnými zdrojmi financovania a súvisiacimi odsekmi 4 a 5 sa to ustanovuje konkrétne pre všetky fondy, ktoré sa doteraz tvorili zo zverených zdrojov financovania s výnimkou fondu na vyrovnávanie ekonomických rozdielov z operácií na finančných trhoch, ktorý sa zo zákona vypúšťa úplne /jeho vysporiadanie však nie je potrebné upraviť osobitným prechodným ustanovením, pretože všetky finančné prostriedky tohto fondu boli už v minulosti vyčerpané a jeho stav je v súčasnosti nulový/. Navrhovaným ustanovením odseku 6 sa určuje, že zákonom zavedený systém vyrovnávania úrokových rozdielov zo štátneho rozpočtu sa prvýkrát použije za kalendárny rok 2009. Ustanovením odseku 7 sa určuje, že návrh obchodno-finančného plánu Eximbanky na príslušný rok bude prvýkrát súčasťou návrhu rozpočtu Eximbanky na rozpočtový rok 2010. Navrhovaná úprava v odseku 8 určuje, že nové znenie ustanovenia § 32 ods. 2 týkajúce sa rozdelenia výsledku hospodárenia, ktorým sa zavádza odvod do štátneho rozpočtu, sa prvý krát použije pri rozdeľovaní vytvoreného výsledku hospodárenia za kalendárny rok 2008. 

K bodu 64
Upravuje sa znenie transpozičnej prílohy k zákonu.

K čl. II

K bodom 1 a 2 
Úprava reaguje na skutočnosť, že v rámci doplnenia § 24 ods. 5 zákona o Eximbanke sa rozširuje činnosť Eximbanky o obchodovanie na vlastný účet s peňažnými prostriedkami v cudzej mene. Navrhovaná zmena príslušného ustanovenia Devízového zákona umožňuje vykonávať určité obchody s devízovými hodnotami osobám, ktoré sú tieto obchody oprávnené vykonávať podľa osobitného predpisu, avšak tieto osoby nemusia zároveň podnikať podľa § 2 ods. 1 Obchodného zákonníka (ako napr. Eximbanka). Doterajšie znenie predmetného ustanovenia umožňuje vykonávať určité obchody s devízovými hodnotami len osobám, ktoré ich vykovajú podľa osobitného predpisu v rámci podnikania, Eximbanka však nevykonáva podnikateľskú činnosť. V tejto súvislosti sa dopĺňa príslušná poznámka pod čiarou o zákon o Eximbanke. 

K čl. III

K bodu 1
Umožňuje sa v zákone účtovníctve osobitným predpisom ustanoviť postup schvaľovania a odvolávania audítora, ak účtovná jednotka predstavenstvo, valné zhromaždenie alebo členskú schôdzu (konkrétne Eximbanka). V tejto súvislosti sa zavádza nová poznámka pod čiarou s odkazom na zákon o Eximbanke.

K bodu 2
Umožňuje sa osobitným predpisom ustanoviť spôsob menovania členov výboru pre audit, ak účtovná jednotka nemá valné zhromaždenie (Eximbanka), ale má zo zákona o účtovníctve povinnosť zriadiť výbor pre audit.

K čl. IV

Navrhovanou úpravou sa reaguje na skutočnosť, že v rámci doplnenia § 24 ods. 5 zákona o Eximbanke sa rozširuje činnosť Eximbanky o vykonávanie tuzemských prevodov peňažných prostriedkov a cezhraničných prevodov peňažných prostriedkov. Súvisiaci zákon o platobnom styku v prípade tuzemských prevodov peňažných prostriedkov už s touto skutočnosťou počíta /existujúci odkaz 7 sa odvoláva na zákon č. 80/1997 Z. z./, je však ešte potrebné aktualizovať odkaz 8, ktorý sa v zákone o platobnom styku týka vykonávania cezhraničných prevodov peňažných prostriedkov.

K čl. V

Úpravou sa reaguje na skutočnosť, že Eximbanka bude môcť investovať nielen do cenných papierov, ale aj do ostatných finančných nástrojov vrátane finančných derivátov /upravené znenie § 24 ods. 5 písm. h) zákona o Eximbanke/. Preto sa v zákone o dani z príjmov umožňuje pre Eximbanku uplatniť si v rámci daňových výdavkov aj úhrn výdavkov (nákladov) na deriváty do výšky účtovanej ako náklad tak, ako to platí pre poisťovne, pobočky zahraničných poisťovní, zaisťovne, pobočky zahraničných zaisťovní a obchodníkov s cennými papiermi, ktorými sa aj banky. 

K čl. VI

Návrh na vydanie úplného znenia vyplýva z tej skutočnosti, že zákon bol od svojho vzniku už niekoľkokrát novelizovaný a zároveň aj predkladaný návrh zaznamenáva rozsiahle úpravy.

K čl. VII

Účinnosť zákona sa navrhuje od 1. januára 2009.